ഏറ്റുമാനൂര് ക്ഷേത്രത്തില് രുദ്രാക്ഷമാലയിലെ മുത്തുകള് കാണാതായ സംഭവം: വിവരം മറച്ചുവെയ്ക്കാന് ശ്രമം, ഉദ്യോഗസ്ഥര്ക്കെതിരെ നടപടിയുണ്ടാകും കോട്ടയം: ഏറ്റുമാനൂര് മഹാദേവ ക്ഷേത്രത്തിലെ തിരുവാഭരണമായ രുദ്രാക്ഷമാലയിലെ മുത്തുകള് കാണാതായ സംഭവം മറച്ചുവെയ്ക്കാന് ശ്രമം. ഉദ്യോഗസ്ഥര്ക്കെതിരെ നടപടിയുണ്ടാകുമെന്ന് ദേവസ്വം ബോര്ഡ് പ്രസിഡന്റ് വ്യക്തമാക്കി. കുറ്റക്കാര്ക്കെതിരെ ക്രിമിനല് നടപടി ആവശ്യപ്പെട്ട് ക്ഷേത്ര ഉപദേശക സമിതിയും രംഗത്തെത്തിയിട്ടുണ്ട്. സ്വര്ണം കെട്ടിയ 81 രുദ്രാക്ഷ മണികള് അടങ്ങിയ മാല നഷ്ടപ്പെട്ടുവെന്നാണ് ദേവസ്വം ബോര്ഡിന്റെ കണ്ടെത്തല്. മാലയ്ക്ക് നാല് പവനടുത്ത് തൂക്കമുണ്ടായിരുന്നു. കഴിഞ്ഞ മാസം പുതിയ മേല്ശാന്തി ചുമതലയേറ്റപ്പോള് നടത്തിയ പരിശോധനയില് 72 രുദ്രാക്ഷം അടങ്ങിയ മറ്റൊരു മാലയാണ് കണ്ടെത്തിയത്. മാല നഷ്ടപ്പെട്ട വിവിരം ഒരു മാസം കഴിഞ്ഞിട്ടും ദേവസ്വം ബോര്ഡ് പ്രസിഡന്റ് ഉള്പ്പെടെയുള്ളവര് അറിഞ്ഞിരുന്നില്ല. ഉദ്യോഗസ്ഥര്ക്ക് വീഴ്ച്ച പറ്റിയെന്നാണ് വിലയിരുത്തല്. വിവരം നേരത്തെ തന്നെ ദേവസ്വം ബോര്ഡിനെ അറിയിച്ചിരുന്നു എന്നാണ് ഉപദേശക സമിതിയുടെ വിശദീകരണം. സംഭവത്തില് ദേവസ്വം അധികൃതരുടെ പങ്ക് അന്വേഷിക്കണമെന്നും ഇവര് ആവശ്യപ്പെട്ടു. വിഷയത്തില് ദേവസ്വം ബോര്ഡും ഉപദേശക സമിതിയും ഒത്തുകളിക്കുകയാണെന്ന ആക്ഷേപവും ഉയരുന്നുണ്ട്.സംഭവത്തില് അന്വേഷണം ആരംഭിച്ചിട്ടുണ്ട്.